ZIŅOJUMS
Par virzību pilsētas statusa noteikšanā Carnikavai

Pilsētas statusa piešķiršanas ciemam kārtību nosaka Ministru kabinets un tā attiecīgi ir noteikta Ministru kabineta 2021. gada 15. jūnija noteikumos Nr. 386 "Administratīvā centra, ciema un pilsētas statusa maiņas, kā arī administratīvās teritorijas, novada teritoriālā iedalījuma un ciemu robežu noteikšanas, grozīšanas un aktualizēšanas noteikumi" (turpmāk – Noteikumi).
Saskaņā ar PMLP datiem (skatīti 22.04.2026.) Carnikavas ciemā ir deklarēti 5305 iedzīvotāji.
Atbilstoši Noteikumu 8., 13. un 17.punktam pašvaldība sagatavoja to zemes vienību sarakstu ar kadastra apzīmējumiem, pa kuru robežām tiks noteikta jaunveidojamā pilsētas robeža, t.sk., izvērtēja neatbilstības zemes vienību un jaunveidojamās pilsētas robežās (t.i., ciema robeža nav veidota pa zemes vienību robežām 14 zemes vienībās). 
Zemes ierīcības projekti būtu jāizstrādā zemes vienībām, no kurām 1 ir VAS “Latvijas Dzelzceļš”, 1 VSIA “Latvijas Valsts ceļi” un 6 – pašvaldībai, turklāt tās atrodas zem ielām (ceļiem) un dzelzceļa.
Tika nosūtītas vēstules VAS Latvijas Dzelzceļš un VSIA Latvijas Valsts ceļi par nepieciešamajām zemes vienību robežu korekcijām.
LVC informēja pašvaldību, ka atbilstoši likuma “Par autoceļiem” 2. panta pirmā daļa nosaka, ka autoceļš ir kompleksa inženierbūve ārpus pilsētas robežām, kas izmantojama transportlīdzekļu satiksmei ar noteikto ātrumu, normatīvos paredzētajām slodzēm un gabarītiem.
Tālāk LVC norāda, ka pamatojoties uz likumā “Par autoceļiem” noteikto, pirms pilsētas statusa piešķiršanas pašvaldībai jāpieņem lēmums par topošās Carnikavas pilsētas administratīvajā teritorijā esošo valsts autoceļu pārņemšanu pašvaldības īpašumā, t.i., pašvaldībai jāpārņem savā īpašumā valsts reģionālā autoceļa P1 “Rīga–Carnikava–Ādaži” posms, kas atrodas Carnikavas pašreizējā ciema teritorijā, kā arī valsts vietējais autoceļš V45 “Pievedceļš Gaujas tiltam”.
Pašvaldības ieskatā LVC prasība nav pamatota, jo atsauces uz likuma “Par autoceļiem” normām nevar tikt izmantotas atrauti no kopējā likuma satura (arī attiecīgo pantu satura) un mērķa. Līdzīgā situācijā pilsētas statusa piešķiršanas gadījumā Ādažu pilsētai netika izvirzīts nosacījums pašvaldīvai pārņemt īpašumā Rīgas gatvi Ādažos.

VARAM tika nosūtīta vēstule ar informāciju, ka Ādažu novada pašvaldība vērtē jautājumu par pilsētas statusa piešķiršanu Carnikavas ciemam.
Vēstulē atbilstoši Pašvaldību likuma 64. panta pirmajai daļai un Ministru kabineta 03.09.2024. noteikumu Nr. 586 “Viedās administrācijas un reģionālās attīstības ministrijas nolikums” ministrijas kompetencē ir pārraudzīt pašvaldību darbības likumību, tika lūgts sniegt metodiskos norādījumus un skaidrojumu:
1) vai pastāv iespēja noteikt pilsētas statusu Carnikavas ciemam, neveicot zemes vienību (kas atrodas zem ielām (ceļiem) un dzelzceļa) sadali;
2) vai ir pamatota VSIA “Latvijas Valsts ceļi” prasība pirms pilsētas statusa piešķiršanas pārņemt īpašumā topošās Carnikavas pilsētas administratīvajā teritorijā esošo valsts autoceļu daļas.
VARAM atbildēja, ka savas kompetences ietvaros ir izskatījusi pašvaldības iesniegumu. 
VARAM vēlreiz apliecināja, ka tad, ja ciemam plānots piešķirt novada pilsētas statusu un tā robežas neatbilst iepriekš minētajām noteikumu Nr. 386 prasībām, pašvaldība precizē esošā ciema robežu, izvērtējot katru neatbilstību, organizējot zemes vienības sadali pa spēkā esošo ciema robežu vai arī ja zemes vienības lielākā daļa atrodas ciemā, visu zemes vienību iekļauj jaunveidojamās pilsētas teritorijā, ja mazākā daļa – tad jaunveidojamās pilsētas robežu veido gar blakus esošo zemes vienību. Līdz ar to zemes vienību sadali var neveikt tikai tajos gadījumos, kad visu zemes vienību iekļauj jaunveidojamās pilsētas teritorijā vai arī atstāj ārpus pilsētas teritorijas. 
Savukārt attiecībā uz Iesniegumā lūgto skaidrot vai LVC prasība pirms pilsētas statusa piešķiršanas pārņemt īpašumā jaunveidojamās pilsētas administratīvajā teritorijā esošo valsts autoceļu daļas ir pamatota, norādīja, ka attiecīgais jautājums Noteikumos Nr. 386 nav regulēts.
Ņemot vērā minēto un to, ka VARAM kompetencē neietilpst transporta politikas veidošana, plašāku skaidrojumu par LVC prasību pamatotību un atbilstību normatīvajiem aktiem VARAM pārsūtīja Satiksmes ministrijai.

Savukārt Satiksmes ministrija savā vēstulē informēja, ka likuma “Par autoceļiem” 1. panta otrā daļa nosaka, ka pilsētu ielas ir attiecīgo pašvaldību īpašumā un pārziņā. Līdz ar to gadījumos, kad ciema teritorijai tiek piešķirts pilsētas statuss un valsts autoceļu posmi faktiski kļūst par pilsētvides transporta infrastruktūras sastāvdaļu, ir izvērtējama arī attiecīgo autoceļu juridiskās piederības maiņa.
Carnikavas ciema teritorija vēsturiski attīstījusies ap valsts reģionālo autoceļu P1 Rīga – Carnikava – Ādaži un valsts vietējo autoceļu V45 Pievedceļš Gaujas tiltam. Vienlaikus teritorijas attīstības rezultātā autoceļu infrastruktūra pēc būtības ieguvusi pilsētai raksturīgu funkcionalitāti – gar autoceļiem izveidojusies intensīva apbūve, izbūvēti gājēju infrastruktūras elementi, noteikti tranzīta ierobežojumi un samazināts atļautais braukšanas ātrums. Autoceļam P1 attiecīgajā posmā vairs nav reģionāla savienojuma funkcijas, bet tas galvenokārt nodrošina lokālu satiksmes savienojumu. Savukārt pēc būvprojekta “a/c A1 Rīga (Baltezers) – Igaunijas robeža (Ainaži), a/c P1 Rīga – Carnikava – Ādaži un Muižas ielas divlīmeņa šķērsojums” realizācijas autoceļam V45 zudīs likumā “Par autoceļiem” noteiktā vietējā autoceļa funkcija un tas faktiski kalpos kā piekļuve Carnikavas teritorijai.
Attiecībā par a/c V30 (Rīgas gatve) SM uzskata, ka arī šis autoceļš atbilst likuma “Par autoceļiem” 1. panta otrā daļā noteiktajam, tas ir attiecināms tas pats, kas uz a/c P1 (Rīgas ielu un O.Vācieša ielu, Carnikavā).
Ņemot vērā minēto, Satiksmes ministrijas ieskatā jautājums par valsts autoceļu P1, V45 un V30 attiecīgo posmi ir jāpārņem pašvaldības īpašumā, ņemot vērā gan normatīvo regulējumu, gan autoceļu faktisko funkcionalitāti un to integrāciju pilsētu infrastruktūrās.

Papildus ir sagatavota informācija Saeimas deputātiem grozījumu ierosināšanai Administratīvo teritoriju un apdzīvoto vietu likumā, lai noteiktu Carnikavai pilsētas statusu. Nosūtīta informācija, kādi kritēriji ir izpildīti un kā ir nodrošināta atbilstība likumā noteiktajiem kritērijiem, kādi birokrātiskie šķēršļi ir radīti, cik to izpilde maksā pašvaldībai, ko pašvaldība ir darījusi, lai novērstu šos šķēršļus un kādas atbildes ir sniegušas valsts institūcijas, kā arī, kāds ir lietderības apsvērums šo darbību veikt kā likuma grozījumu.

